
РЕПУБЛИКА БЪЛГАРИЯ
Заместник-министър на земеделието и храните


………………………………………
………………………… 20…… г.

ОДОБРИЛ,
МИНИСТЪР:
д-р ГЕОРГИ ТАХОВ 
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
от доц. д-р Деян Стратев – заместник-министър на земеделието и храните



Относно: Проект на Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година


УВАЖАЕМИ ГОСПОДИН ТАХОВ,
На основание чл. 66 във връзка с чл. 65, т. 3 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 
2023 – 2027 година (обн., ДВ, бр. 80 от 2023 г.).

Причини, които налагат приемането на акта
Първото изменение на Стратегическия план за развитие на земеделието и селските райони в Република България за периода 2023 – 2027 година (Стратегическия план) налага промени в нормативната уредба, уреждаща условията и реда за прилагането на интервенциите в лозаро-винарския сектор. 
Основната промяна в Наредба № 14 от 2023 г. се отнася до дейност „Закупуване на гроздокомбайни, прикачен инвентар за обработка на лозовото насаждение и други машини за наблюдение и обработка, които не са транспортни средства“, която следва да бъде включена като допустима в обхвата на интервенция „Инвестиции в лозаро-винарския сектор“ и за нея да бъдат разписани съответните правила за прилагане. 
Цитираната дейност в първоначалния вариант на Стратегическия план беше част от интервенция „Преструктуриране и конверсия на лозя“. След проведен предварителен одит от страна на Европейската комисия през месец септември 
2023 г., чиято цел бе да се обследва готовността на държавите членки за прилагане на секторните интервенции, Европейската комисия констатира, че дейността за закупуване на селскостопанска техника в лозарските стопанства не може да бъде част от интервенцията за преструктуриране и трябва да бъде предвидена към обхвата на интервенцията за инвестиции. Това наложи с първото изменение на Стратегическия план да бъдат извършени съответните промени в интервенциите.
С включването на новата дейност към интервенция „Инвестиции в лозаро-винарския сектор“ се налага в наредбата да бъдат предвидени разпоредби за нейното прилагане – допустими кандидати и условия, на които да отговарят, правила за предоставяне на финансова помощ, размер на помощта, управление на бюджета по интервенцията и др.
Другите предвидени в проекта на наредба за изменение и допълнение промени са свързани с допълнително прецизиране на разпоредбите по всички интервенции, така че нормативната уредба да бъде по-ясна и по-лесна за прилагане от страна на всички заинтересовани страни, отстраняване на технически грешки. Предвижда се включването на изрични текстове относно постановяването на отказ и частичен отказ от изплащане на финансовата помощ, както и се облекчават условията на санкционен режим през мониторинговия период по интервенциите, в случаите, когато е установено частично неспазване на задълженията на ползвателите на финансова помощ. По този начин ще се осигури спазването на принципа на пропорционалност на санкцията спрямо тежестта и повтаряемостта на нарушенията от страна на бенефициерите, като се вземе предвид и необходимостта от възпиращ ефект от тяхното налагане. 

Цели 
С изменението и допълнението на наредбата ще се отразят измененията в интервенциите в лозаро-винарския сектор, направени с първото изменение на Стратегическия план и ще се осигури по-ефективното им прилагане с цел постигане на заложените цели при изпълнение на интервенциите. 

Очаквани резултати от прилагането на акта
Осигуряване на възможност за предоставяне на финансово подпомагане за закупуване на селскостопанска техника в лозарските стопанства. 
Гарантиране на по-ефективно прилагане на интервенциите.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. 
Финансирането на интервенциите в лозаро-винарския сектор ще бъде в рамките на определения за сектора бюджет.

Анализ за съответствие с правото на Европейския съюз
Проектът на Наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на доклад (мотиви) и проектът на Наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни. 
В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН ТАХОВ,
Във връзка с гореизложеното и на основание чл. 66 във връзка с чл. 65, т. 3 от Закона за подпомагане на земеделските производители, предлагам да одобрите Наредбата за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година.
	Приложениe: 
	1. Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година;
2. Справка за отразяване на становищата, постъпили при съгласуването на проекта;
3. Постъпили становища;
4. Справка за отразяване на получените предложения и становища от проведената обществена консултация;
5. Получени предложения и становища от проведената обществена консултация.

